กรมชลประทาน เพิ่มการระบายน้ำเขื่อนอุบลรัตน์ จังหวัดขอนแก่น ช่วยประปาท้องถิ่น หลังน้ำหน้าฝายหนองหวาย แหล่งน้ำดิบในลำน้ำพองสำหรับผลิตประปาเริ่มลดลง
กรมชลประทาน เพิ่มการระบายน้ำเขื่อนอุบลรัตน์ จังหวัดขอนแก่น ช่วยประปาท้องถิ่น หลังน้ำหน้าฝายหนองหวาย แหล่งน้ำดิบในลำน้ำพองสำหรับผลิตประปาเริ่มลดลงนายทวีศักดิ์ ธนเดโชพล รองอธิบดีกรมชลประทาน เปิดเผยว่า หน้าแล้งที่ผ่านมา โครงการส่งน้ำและบำรุงรักษาหนองหวาย ได้นำน้ำต้นทุนที่มีอยู่บริเวณหน้าฝายหนองหวายระบาย ส่งเข้าคลองส่งน้ำสายใหญ่ฝั่งซ้ายและคลองสายใหญ่ฝั่งขวา สำหรับเติมน้ำดิบให้กับบ่อประปาหมู่บ้านจำนวน 30 แห่ง ในพื้นที่อำเภอเมือง อำเภอน้ำพอง อำเภอกระนวน อำเภอซำสูง อำเภออุบลรัตน์ จังหวัดขอนแก่น และอำเภอเชียงยืน อำเภอโกสุมพิสัย จังหวัดมหาสารคาม ส่งผลให้ระดับน้ำหน้าฝายหนองหวาย ลดลงเหลือเพียง 55 ล้าน ลบ.ม. ทำให้สถานีสูบน้ำด้วยไฟฟ้าเพื่อการผลิตประปาที่ตั้งอยู่บริเวณเหนือฝายหนองหวาย โดยเฉพาะในพื้นที่ตำบลบ้านดง อำเภออุบลรัตน์ ไม่สามารถสูบน้ำดิบเพื่อผลิตประปาหมู่บ้านได้อย่างเต็มศักยภาพ สำนักงานชลประทานที่ 6 จึงได้ประสานไปยังเขื่อนอุบลรัตน์(กฟผ.) เพื่อปรับเพิ่มการระบายน้ำช่วยเหลือการอุปโภคบริโภค จากเดิมที่ระบายน้ำวันละ 300,000 ลูกบาศก์เมตร เพิ่มเป็นวันละ 700,000 ลูกบาศก์เมตร ตั้งแต่วันที่ 22 พฤษภาคม - 6 มิถุนายน 2563 รวมปริมาณน้ำที่ระบายประมาณ 10.5 ล้าน ลบ.ม. มาเติมหน้าฝายหนองหวาย เพื่อเพิ่มระดับน้ำในลำน้ำพองให้สถานีสูบน้ำด้วยไฟฟ้าเพื่อการประปา บริเวณเหนือฝายหนองหวายได้สูบน้ำเพื่อผลิตประปาหมู่บ้านสร้างความมั่นคงด้านน้ำอุปโภคบริโภคให้ชาวบ้านในพื้นที่ทั้งนี้ ต้องขอความร่วมมือพี่น้องประชาชน สูบน้ำไปใช้สำหรับการอุปโภคบริโภคเท่านั้น เนื่องจากน้ำที่ระบายเพิ่มขึ้นในครั้งนี้ มีปริมาณจำกัด ต้องปฏิบัติตามแผนการจัดสรรน้ำที่กำหนดไว้อย่างเคร่งครัด เพื่อให้มีน้ำเพียงพอสำหรับการอุปโภคบริโภคไปจนกว่าจะมีฝนตกชุก หรือมีปริมาณเพียงพอในระยะต่อไป